b'\n_START_ARTICLE_\nAjshil\n_START_SECTION_\n\xc5\xbdivljenje in ustvarjanje\n_START_PARAGRAPH_\nObdobje, v katerem je deloval, je prestopalo iz tiranije v demokracijo. Do\xc5\xbeivljal je eno najhuj\xc5\xa1ih preizku\xc5\xa1enj, ki so kdaj pretresale Gr\xc4\x8dijo - agresijo perzijske velesile. Perzijskih vojn ni le pasivno do\xc5\xbeivljal, ampak je v bojih proti Perzijcem na Maratonskem polju in v Salamini tudi sam kot hoplit sodeloval (skupaj s svojima bratoma)._NEWLINE_Pesniti je za\xc4\x8del \xc5\xbee zelo zgodaj. Legenda pravi, da je neko\xc4\x8d kot de\xc4\x8dek zaspal v vinogradu, kjer se mu je v sanjah prikazal Dioniz in mu ukazal, naj za\xc4\x8dne s pisanjem tragedij. Ve\xc4\x8d kot \xc5\xa1tiri desetletja je Ajshil nastopal na tragi\xc5\xa1kih agonih (tekmovanjih), ki so se vsako leto vrstila ob praznikih Velikih Dionizijev. Prvi\xc4\x8d naj bi nastopil leta 499 pr. n. \xc5\xa1t., njegova zadnja umetnina (Oresteja) pa je bila uprizorjena leta 458 pr. n. \xc5\xa1t. - dve leti pred smrtjo. Svojo prvo zmago naj bi do\xc5\xbeivel leta 484 pr. Kr, svoj prvi poraz pa naj bi do\xc5\xbeivel leta 468 pr. n. \xc5\xa1t., ko ga je premagal 30 let mlaj\xc5\xa1i Sofokles. Nekajkrat je potoval na Sicilijo k siraku\xc5\xa1kemu tiranu Hieronu (izobra\xc5\xbeen tiran), tam je leta 467 uprizoril tragedijo Per\xc5\xbeani._NEWLINE_Upravi\xc4\x8deno velja za utemeljitelja starogr\xc5\xa1ke in s tem tudi evropske dramatike. Svoje odrske pesnitve je oblikoval tako, da se je tragedija razvila v gledali\xc5\xa1ko umetnino - ob tem pa ni nikoli pozabil, da je tragedija sestavni del bogoslu\xc5\xbeja. Prepri\xc4\x8dan je bil, da svetu vlada nezgre\xc5\xa1ljiva Pravi\xc4\x8dnost (\xce\x94\xce\xaf\xce\xba\xce\xb7) v imenu Zevsa, ki pla\xc4\x8duje dobro in kaznuje hudo. V dramo vklju\xc4\x8dil \xc5\xa1e drugega igralca in zmanj\xc5\xa1al vlogo zbora. Za kasnej\xc5\xa1e evropsko gledali\xc5\xa1\xc4\x8de sta bili pomembni predvsem trilogija Oresteja in tragedija Vklenjeni Prometej._NEWLINE_Po smrti je bil dele\xc5\xbeen velikih \xc4\x8dasti in vsak, ki je uprizoril njegovo tragedijo, mu je dr\xc5\xbeava pla\xc4\x8dala zbor. Znano je, da je tudi njegov sin Evforion pisal drame (tragedije). Umrl je v sicilskem mestu Geli, kjer so ga tudi pokopali in mu na grob vklesali napis, ki si ga je Ajshil sam sestavil:_NEWLINE_Ajshila krije ta grob, Evfor\xc3\xadonu sina, Atenca,_NEWLINE_\xc5\xbeitnica Gela bil\xc3\xa0 kraj je njegove poti._NEWLINE_Hrabrost njegovo lahko potrdi polj\xc3\xa9 Maratonsko,_NEWLINE_dolgolasasti Per\xc5\xbean \xc4\x8dutil njegovo je pest.'